13. schôdza NR SR - 2.deň - B. popoludní
Dátum: 2017-02-16
Poslanec: Lukáč, Jozef (OĽANO)
Druh vystúpenia: Vystúpenie v rozprave

122. Ďakujem za slovo. Už bolo povedané toho dnes veľmi veľa. Myslím si, že, ako spomínal kolega Heger, je to také zrkadlo. Zrkadlo nielen od opozičných poslancov ale aj od ľudí, ktorí nám zareagovali na výzvu, ktorú sme dali na Facebook, aby teda nám napísali nejaké podnety. Prišlo nám ich niekoľko tisíc. Ja som vybral niekoľko sto, asi 260, ktoré sú použiteľné a ktoré z časových dôvodov nebudem čítať všetky. Ale zaujal ma hlavne jeden, ktorý napísal pán Havran, ktorý zhŕňa v podstate celé pôsobenie vlády, ako to vnímajú ľudia. Budem citovať. "Pán premiér, po desiatich rokoch vašej vlády ste spokojný s tým, že nás OECD nedávno vyhlásila za druhú najskorumpovanejšiu krajinu v Európe? Že náš dlh za desať rokov vašej vlády stúpol zo 16 mld. v roku 2006 na aktuálnych 43 miliárd? Že zdravotníctvo a školstvo sú na kolenách? Že súdnictvu takmer nikto nedôveruje? Že naša armáda je doslova na smiech? Že tu máme státisíce exekúcií? Že väčšina občanov žije z ruky do úst, že stredná vrstva už takmer neexistuje, že mladí ľudia si nemôžu dovoliť mať deti, že rekordný počet mladých ľudí uteká do zahraničia, že dôchodcovia žijú ako poslední žobráci? Že aj poctiví pracujúci ľudia musia rátať každé euro a ledva prežívajú? Že diaľnicu do Košíc nemáme ani v roku 2017? A mohol by som pokračovať, pán plukovník, birmovaný komunista. Ani len tí biedni Afričania, ktorými tak strašíte ľudí, by sem nechceli ísť žiť, tak ste túto krajinu orabovali a ľudí v nej ožobráčili. Kam ste za desať rokov posunuli Slovensko a životnú úroveň jeho obyvateľov? Absolútne nikam. Iba vaším sponzorom, členom SMER-u a ich známym a rodinám sa darí lepšie. Ste obyčajný poskok oligarchov, populista, ktorý vie výborne zneužívať naivitu a dôveru niektorých skupín obyvateľstva, ktorým pred voľbami hodíte ohlodané kosti v podobe plynových vratiek a vlakov zadarmo, zatiaľ čo svojim sponzorom strkáte do vrecka miliardy. Ste zlodej, oproti ktorému boli aj Mečiar s Dzurindom úplní amatéri. Je mi z vás na zvracanie. Ako sa môžete pozrieť ráno do zrkadla, keď tu ľudia živoria a vy a vaši kamaráti neviete čo s peniazmi? Nikdy som nebol nezamestnaný a poctivo makám, priateľka je učiteľka. Viete, ako žijeme? Dovolenky pri mori, pre nás science fiction, rozmýšľame, kedy si budeme môcť dovoliť konečne dať opraviť strechu, naše 15-ročné auto pomaly dosluhuje a teraz po novom máme platiť ďalší nový registračný poplatok, lebo si chceme kúpiť ojazdené 4-ročné auto. Hanba vám, smeráci! Zadrhnite sa s tými peniazmi, čo ste nakradli, a nám, chudobným ľuďom!" Toto je len jeden, ktorý ma veľmi zaujal, a je to jeden z tých, ktorý, by som povedal, nechcem povedať, že menej vulgárny, ale relatívne slušný, neviem. Toto je výsledok desaťročnej práce desaťročnej vlády SMER-u. Mám tu ešte jeden príspevok pani Valkovičovej. "Pán Fico, ničíte túto krajinu, rozkrádate ju morálne. Robíte to takisto, ako to robili komunisti. Vy ste zodpovedný za biedu veľkého množstva ľudí, ktorí, hoci pracujú, živoria. Vy, socialista, staráte sa len o blaho svoje a svojich kamarátov. Odíďte, prenechajte miesto politikom, ktorí budú robiť to, čo politik robiť má. Starať sa, aby sa ľuďom v tejto krajine žilo dobre, aby naše deti neutekali do zahraničia, aby ľudia znovu mohli veriť, že pravda a spravodlivosť zvíťazí. S vami je to možné." Chcem veriť, že, pán premiér, toto výzvu uposlúchnete a prenecháte túto krajinu ľuďom, ktorí chcú pracovať pre obyčajných ľudí. Ďakujem.